סרטאב ארנר

סרטאב ארנר (בטורקית: Sertab Erener, ההגייה [seɾtap eɾe'neɾ'], נולדה ב-4 בדצמבר 1964) היא זמרת פופ טורקית בעלת קול סופרן הנחשבת לאחת הזמרות הפופולריות בארצה. זוכת אירוויזיון 2003 הראשונה והיחידה עד כה בתולדות טורקיה. ארנר נולדה באיסטנבול, טורקיה. בילדותה, למדה מוזיקה קלאסית בבית ספר לאומנויות בעירה. בבית-הספר, למדה ארנר שירה אופראית ונגינה על פסנתר. לאחר שסיימה את לימודיה התיכוניים למדה מוזיקה באוניברסיטת איסטנבול. בגיל 11 חלתה במחלת הקוליטיס, היא עברה שלושה ניתוחים ובראיון סיפרה, כי תהליך ההחלמה לקח לה כעשרים שנה. לאחר שסיימה את לימודיה האקדמיים הקליטה ארנר ג'ינגלים לפרסומות והחלה להופיע במועדוני קברט ידועים באיסטנבול. היא הקימה להקה משלה, וביצעה עמה גרסאות כיסוי לשירים מוכרים. בשנת 1990 הוזמנה להופיע בהופעות משותפות עם אומנים בולטים במוזיקה הטורקית, דוגמת סזן אקסו, אשר גם השתתפה באלבומה הראשון של ארנר – "Sakin Ol". אלבום זה, יצא בשנת 1992 ומכר למעלה ממיליון עותקים בכל רחבי טורקיה, ונחשב לאחד האלבומים המצליחים בכל הזמנים בטורקיה. בהמשך, הוציאה ארנר עוד ארבעה אלבומים בשפה הטורקית: "Lal came" אשר יצא בשנת 1994, "Gibi" אשר יצא בשנת 1997, "Sertab Erener" משנת 1999 ו-"Turuncu" שיצא ב-2001. עם הזמן, גברה הצלחתה של ארנר בזירה הטורקית וזכתה במספר רב של פרסי מוזיקה. ארנר הוזמנה להופיע בתוכניות טלוויזיה רבות והופעותיה המרשימות משכו אלפי מעריצים, אשר ארנר שרה בפניהם מספר רב של סגנונות, החל ממוזיקה טורקית עממית וכלה באופרה. אלבומה "Sertab" אשר יצא בפברואר 2000 וכלל להיטים טורקיים, פתח עבור ארנר אפיק אירופאי והיא הוזמנה להופיע בפסטיבלים מרכזיים בארצות מערב אירופה. בשנת 2003 נבחרה ארנר לייצג את טורקיה בתחרות האירוויזיון ה-47 שנערכה בריגה, בירת לטביה. ארנר שרה את "Everyway That I Can" שכתבה יחד עם הזמר והמשורר הטורקי דמיר דמירקאן ועובד על ידי אוזן צ'ולקאלו, אשר עבד, בין השאר, עם טרקאן על הלהיט "Simarik", אשר קיבל את הכינוי "שיר הנשיקה". השיר זכה בתחרות, לראשונה ועד כה בפעם היחידה בתולדות טורקיה ואף התמודד בתחרות היובל של האירוויזיון. כמו כן השיר זיכה את ארנר ב"פרס התקשורת" ע"ש מרסל בזנסון. לאחר שובה לטורקיה, התקבלה ארנר בהתלהבות על ידי המון טורקי ונפגשה עם הנשיא ובכירים טורקים נוספים. השיר הזוכה, הפך ללהיט בינלאומי אשר צעד בראש מצעדי הפזמונים במדינות רבות. אלבומה, זכה לתקליט זהב על מכירות ביוון ובקפריסין וארנר הוזמנה על ידי ראש המשלחת הקפריסאית באירוויזיון להופיע בניקוסיה, הבירה המחולקת של קפריסין ובמדינות נוספות. לישראל, הגיעה ארנר ביולי 2003 לקדם את אלבומה הראשון בשפה האנגלית "Boundaries" ואף הופיעה בתוכניתו של יאיר לפיד. אלבום זה, הניב מספר להיטים שהבולט שבהם הוא השיר "One More Cup of Coffee" של בוב דילן אשר אף נבחר לפסקול הסרט הביוגרפי של דילן "Masked and Anonymous". בשנת 2005 הוציאה ארנר אלבום נוסף בשפה הטורקית תחת השם "Aşk Ölmez" והקליטה את פסקול הסרט "Crossing the Bridge: The Sound of Istanbul" של הבמאי הגרמני ממוצא טורקי- פתיח אקין. השיר הוא גרסת כיסוי לשיר "Music" של מדונה. בשנת 2007 הוציאה ארנר שני אלבומים – את אלבום האוסף "The Best of Sertab Erener" אשר כלל את שיריה המובחרים מכל הזמנים ואת האלבום "Sertab goes to club" בו הקליטה ארנר שירים בשפות שונות (כולל יוונית וספרדית) ודואטים עם אמנים שונים. לאחר זכייתה בתחרות האירוויזיון, יצא שמה של ארנר למרחוק בתעשייה המוזיקלית. היא הקליטה דואטים עם מספר אמנים מובילים במוזיקה העולמית, בהם: הטנור הספרדי חוסה קררס, הזמרת היווניה מאנדו, רוסלנה ליז'יצ'קו האוקראינית זוכת אירוויזיון 2004 וריקי מרטין עמו הקליטה את השיר "Private Emotion" בעיבוד ים תיכוני. כמו כן, עבדה יחד עם המשורר והמפיק האמריקאי דזמונד צ'יילד. Sakin Ol! - הרגע (1992) Ruby Wind - לילות אודם (1994) Sertab Gibi - אותה הסרטאב (1996) Sertab Erener - סרטאב ארנר (1999) Sertab - סרטאב (2000) Turuncu - כתום (2001) Sertab - סרטאב (2003) No Boundaries - ללא גבולות (2004) Aşk Ölmez - האהבה לא מתה (2005) The best of Sertab Erener - המובחרים של סרטאב ארנר (2007) Sertab goes to the club - סרטאב הולכת למועדון (2007) אתר האינטרנט הרשמי של סרטאב ארנר סרטאב ארנר, ברשת החברתית פייסבוק סרטאב ארנר, ברשת החברתית אקס (טוויטר) סרטאב ארנר, ברשת החברתית אינסטגרם סרטאב ארנר, ברשת החברתית טיקטוק סרטאב ארנר, סרטונים בערוץ היוטיוב סרטאב ארנר, במסד הנתונים הקולנועיים IMDb (באנגלית) סרטאב ארנר, באתר אפל מיוזיק (באנגלית) סרטאב ארנר, באתר ספוטיפיי סרטאב ארנר, באתר Last.fm (באנגלית) סרטאב ארנר, באתר AllMusic (באנגלית) סרטאב ארנר, באתר MusicBrainz (באנגלית) סרטאב ארנר, באתר דיזר סרטאב ארנר, באתר Yandex.Music (ברוסית) סרטאב ארנר, באתר Discogs (באנגלית) סרטאב ארנר, באתר Songkick (באנגלית) סרטאב ארנר, באתר Genius אתר אודות ארנר (באנגלית) חזי שייאר, מייד אין איסטנבול, באתר ynet, 30 ביולי 2003 מאמר על ארנר, באתר Musicaneto (הקישור אינו פעיל) ynet, זוכת האירוויזיון מגיעה לביקור בישראל, באתר ynet, 9 ביולי 2003